als_Latn dik_Latn sag_Latn
Edhe pse janë regjistuar reforma të rëndësishme konsensuale, si ndryshimet kushtetuese, kryeparlamentarja Topalli pret që në 6-mujorin e dytë, të kalojnë me konsensus projekte të rëndësishme reformatore, si Kodi Zgjedhor apo Ligji për Pastërtinë e Figurave
Kryetarja e Kuvendit, Jozefina Topalli, prezatoi gjatë një komunikimi me mediat bilancin e 6 mujorit të legjislativit shqiptar me rastin e mbylljes së këtij sesioni, iu përgjigj edhe interesimit të mediave në lidhje me disa projektligje, të cilat nuk arritën të kalonin gjatë këtij sesioni. Kryeparlamentarja Topalli tha, se opozita në seancat e mëparshme ka kërkuar kohë përsa u përket hapjes së dosjeve të ish-bashkëpunëtorëve të shtetit dhe për aq kohë sa opozita kërkon kohë, mirë është që ne tia japim atë. Unë uroj që kohën e kërkuar ta përdorin në mënyrë që të marrin vendimin e duhur për t’u ndarë nga një e kaluar e rëndë. Përsa i përket Reformës Zgjedhore unë them se është bërë shumë, janë vendosur baza shumë të mira dhe unë jam shumë optimiste. Reforma në Drejtësi është një reformë tashmë në proces, u shpreh Topalli. Përsa i përket dekreteve të Presidentit për anëtarët e Gjykatës së Lartë, kryeparlamentarja Topalli deklaroi, se seanca e djeshme dhe votat në Parlament reflektonin qartë ndryshimin e madh që kishte midis transparencës dhe procedurave të kësaj rradhe me mungesën e transparencës së rradhës së kaluar. E pyetur në lidhje edhe me vazhdimin e konsensusit me opozitën për arritjet e reformave të mëdha, Topalli u përgjigj se, unë e shoh me shumë optimizëm sesionin e ardhshëm. Personalisht e shoh se sesioni i ardhshëm do të bëjë të mundur që Shqipëria të bëhet shpejt anëtare me të drejta të plota në NATO, ndaj dhe jam krenare për bilancin e parlamentarizmit të këtyre tre viteve. Është puna e këtyre viteve, e plotësimit të reformave, e këtij Kuvendi, e këtij Parlamenti me mbështetjen që i dhanë reformave, që e bënë gati Shqipërinë jo vetëm për të marrë ftesën për NATO, por edhe për tu bërë anëtare e plotë e saj, përfundoi kryetarja e Kuvendit Topalli.
Sesioni parlamentar që u mbyll, historik për rezultatet dhe mbështetjen e reformave/Kryetarja e Kuvendit Jozefina Topalli vlerësoi dje se 6-mujori i parë i vitit për Kuvendin e Shqipërisë ka qenë historik për rezultatet dhe mbështetjen e reformave të thella, ndërsa nënvizoi se sesioni i ardhshëm do të jetë axhenda e sfidave të reja. Pas seancës së fundit plenare që përfundoi në të gdhirë të ditës së sotme, kryeparlamentarja Topalli doli në mesditë në një konferencë për shtyp, gjatë së cilës bëri një bilanc të rezultateve të deritanishme në legjislativin shqiptar. Ajo evidentoi ndryshimet kushtetuese, miratimin e ligjeve themelore të buxhetit, tregut të lirë, shoqërive tregëtare, falimentimit, etj, gjatë këtij sesioni parlamentar.”Ky është 6 mujori i konsensusit, ku natyrisht kulmor dhe historik mbetet reforma kushtetuese e cila hoqi nenet e krizave, ndryshoi sistemin zgjedhor, ndau Shqipërinë nga Dushku, mori hapa të rëndësishme për të ndarë Shqipërinë nga e shkuara e saj e hidhur”, tha Topalli duke e cilësuar këtë reformë, si një reformë që forcon themelet e shtetit, të parlamentarizmit dhe të stabilitetit politik. Kryeparlamentarja Topalli vlerësoi edhe konsensusin që treguan forcat e tjera kryesore politike për ndryshimin e rregullores së Kuvendit, duke shtuar se ky sesion ka qenë ndër sesionet parlamentare më të ngjeshur me aktivitete të shumëfishta, që janë zhvilluar çdo ditë me vendime të shumta politike e institucionale, me një volum të madh pune shumëdimensionale. Kryetarja e Kuvendit theksoi se këto 6 muaj, me diplomacinë parlamentare, Kuvendi u shndërrua në një avokat të fortë dhe faktor kryesor të integrimit në institucionet euro-atlantike dhe i bashkëpunimit rajonal e ndërkombëtar shumë intensive. Znj. Topalli cilësoi si një ndër objektivat më të rëndësishme transparencën duke theksuar se kjo ka qenë ndër objektivat e mia personale dhe më bën të ndihem mirë fakti që Parlamenti është bërë më transparent se kurrë. Ajo u ndal dhe në arritjet e deritanishme të qeverisë Berisha, kryesisht në buxhetin suplementar që u miratua nga Kuvendi mbi të tretin vit radhazi, gjë e cila sipas saj “ka bërë të mundur shtimin e një fondi prej 300 milionë dollarësh, të cilat do të përdoren kryesisht në infrastrukturë, kanalizime, ujësjellësa, shkolla, për rritje rrogash e pensionesh etj. Kryetarja Topalli falenderoi gazetarët dhe mediat që kanë transmetuar mbi 200 orë debate si dhe të gjithë deputetët që mbështetën reformat të cilat sipas saj bënë që në Republikën Parlamentare, Kuvendi i Shqipërisë të jetë qendra e vendimeve të mëdha”
als_Latn als_Latn als_Latn